钦定古今图书集成/明伦汇编/官常典/第271卷 > 沈铢
## 钦定古今图书集成/明伦汇编/官常典/第271卷 > 沈铢

按《宋史》本传：“铢字子平，真州扬子人。父季长，王安石
妹婿也。铢少从安石学，进士高第，至国子直讲。季长
领监事，改审官主簿，坐虞蕃事免归。元祐置诉理所，
被罪者争自列，铢独不言。绍圣初，起为太学博士、秘
书省正字，崇政殿说书，受旨同编类元祐臣僚章疏，
以进讲为解。拜右司谏，辞，改起居郎，权中书舍人。吴”
居厚除户部尚书，铢论其使京东时聚敛，诏具实状，
不能对，罚金。讲《诗》“南山有台”至“万寿无期”，以为此太
平之基，立而可久之应。哲宗屡首肯之。真拜中书舍
人兼侍讲，俄引疾，以龙图阁待制知宣州，卒。弟锡。